Mikšová (Bytča)

Mikšová je mestská časť Bytče, vzdialená 6 km v smere na Považskú Bystricu a 2 km od Beňova. S Veľkou Bytčou ju spája cesta II/507. Rozloha Mikšovej je 4 587 549 m². Leží kúsok od hranice Trenčianskeho a Žilinského kraja. Popri obci prechádza aj diaľnica D1.

Charakter 
Obteká ju tok tzv. Vážskej kaskády, ktorý miestny nazývajú “kanál”. Kúsok od obce je beňovská vodná nádrž, kde chodia chatári, rybári a plavci. Smerom na obec Predmier sa nachádza lávka, popod ktorú preteká rieka Váh. Do obce vedie cesta cez Vodné dielo Mikšová, ktoré je súčasťou Vážskej kaskády.

Duchovný život 
V obci je rímsko-katolícky kostolík sv. Dominika Sávia. Obec patrí do predmerskej farnosti, bytčianskej diecézy a žilinského biskupstva.

História 
Obec sa spomína od roku 1526. Staré a cudzojazyčné pomenovania obce boli: Miksófalva (1526), Mikšová (1773); maďarsky Miksófalva. Patrila zemianskej rodine Maršovských. V roku 1598 mala 18 domov, v roku 1828 mala 43 domov a 239 obyvateľov. V roku 1909 bola pripojená k Malej Bytči. V súčasnosti je mestskou časťou Bytče.

Kaštieľ 
Kaštieľ v Mikšovej pri Bytči patril v minulosti popri bytčianskom zámku a synagóge k najkrajším stavbám v okolí. Vlastnila ho rodina Medňanských, neskôr rodiny Novákovcov, Starýkovcov a Hozákovcov. Po tom, čo sa v obci začala stavať vodná elektráreň, kaštieľ odkúpili a mal padnúť za obeť plavebnej komore. Namiesto toho padol za obeť zubu času. Dnes je napoly rozpadnutý a obec Mikšovú špatí. Bol to krásny kaštieľ. Mal krásne vysoké dvojité dvere, vo vnútri látkové tapety, v záhrade strihané kríky a jazierko. Jednoducho niečo nádherné. Mikšová sa mohla popýšiť naozaj pekným objektom. Škoda len, že sa nezachoval. Kaštieľ je momentálne v dezolátnom stave. Je rozpadnutý a zarastený v tráve a stromoch. Pred časom mal kaštieľ asi 90 vlastníkov. Situácia sa skúšala aj vyriešiť. Cez Mikšovú mala totiž prechádzať diaľnica a zrúcaniny budov v dedine strašia. Mysleli si, že by sa mohol kaštieľ zbúrať a trosky vyviesť pod stavbu diaľnice. Všetci vlastníci s týmto riešením však nesúhlasili. Mestský úrad teda vydal rozhodnutie, aby sa kaštieľ ohradil a zabezpečil proti vniknutiu a úrazu. Nad Mikšovským kaštieľom dnes teda definitívne visia čierne mračná. Najpravdepodobnejšie je, že sa zbúra. Zachrániť sa už totiž nedá. Jediné, čo je v tejto chvíli ako-tak zachované, sú asi pivnice. Ale je nepravdepodobné, že by niekto išiel kaštieľ zachraňovať len kvôli pivniciam.

Odkazy 

Bytča
Mestské časti na Slovensku